Seymur Talıbov

Seymur Vasif oğlu Talıbov () — Azərbaycan (Naxçıvan MR) siyasətçisi və sahibkar; Naxçıvan Muxtar Respublikası Ali Məclisinin V və VI çağırış deputatı. O, Naxçıvan Ali Məclisinin sabiq sədri Vasif Talıbovun oğludur.

O, Naxçıvan Muxtar Respublikası Şahmat Federasiyasının sədri, Azərbaycan Şahmat Federasiyasının vitse-prezidenti olub.

 Həyatı 
Seymur Vasif oğlu Talıbov 18 yanvar 1988-ci ildə Naxçıvan şəhərində anadan olmuşdur. 2003-cü ildə 15 yaşında Bakı Dövlət Universitetinin Beynəlxalq hüquq və beynəlxalq münasibətlər ixtisasına qəbul olmuş, 2007-ci ildə həmin ixtisasın bakalavr pilləsini, 2007–2010-cu illərdə isə Bakı Dövlət Universitetinin Beynəlxalq hüquq magistratura pilləsini bitirmişdir. 2009–2010-cu illərdə magistratura təhsilini London City Universitetində Beynəlxalq siyasət üzrə davam etdirmişdir. O, 2013-cü ildə isə Böyük Britaniyanın Oksford Universitetində Said Biznes Məktəbinin Executive Eduation Liderlik və İdarəçilik proqramından məzunu olub.

2011-ci ilin yanvar ayından Naxçıvan Dövlət Universitetinin Beynəlxalq münasibətlər kafedrasında müəllim, 2013-cü ildən isə baş müəllim vəzifəsində çalışır. 2012-ci ildə NDU-da beynəlxalq hüquq ixtisası üzrə qiyabi doktorantura təhsili alıb.

2014-cü ildə "Regional enerji təhlükəsizliyinin beynəlxalq hüququi problemləri" mövzusunda dissertasiya müdafiə edərək hüquq üzrə fəlsəfə doktoru alimlik dərəcəsi almışdır.

2016-cı ildən 2023-cü ilə qədər Naxçıvan Dövlət Universitetinin beynəlxalq əlaqələr üzrə prorektoru olub. 14 iyun 2017-ci ildən isə universitetin "Beynəlxalq münasibətlər" kafedrasının dosentidir.

 Ailəsi 
O, Naxçıvan Muxtar Respublikası Ali Məclisinin sabiq sədri Vasif Talıbovun kiçik oğlu, məmur Rza Talıbovun isə qardaşıdır.

O, Naxçıvan Muxtar Respublikasının sabiq daxili işlər naziri Fazil Ələkbərovun qızı ilə 2015-ci ildə nişanlanmış, 15 sentyabr 2017-ci ildə isə evlənmişdir.

 İctimai-siyasi fəaliyyəti 

O, Yeni Azərbaycan Partiyası Naxçıvan Muxtar Respublika Təşkilatının Siyası Şurasının üzvüdür.

2024-cü ilə qədər Naxçıvan Muxtar Respublikası Şahmat Federasiyasının sədri, 2025-ci ilə qədər isə Azərbaycan Şahmat Federasiyasının vitse-prezidenti olub.

O, Naxçıvan Ali Məclisinin V və VI çağırışlarının deputatıdır. O, 2020-ci ildə 25 saylı Naxçıvan şəhər seçki dairəsi üzrə seçicilərin 3942-nin və ya 91,1 faiz səsini toplayaraq deputat seçilmişdir.

O, hal-hazırda Naxçıvan Ali Məclisinin İnsan hüquqları, beynəlxalq münasibətlər və parlamentlərarası əlaqələr komitəsinin üzvüdür.

 İstinadlar 

 Xarici keçidlər 
 Naxçıvan Muxtar Respublikası Ali Məclisinin rəsmi saytında — Seymur Talıbov

Kateqoriya:Naxçıvan Muxtar Respublikası Ali Məclisinin V çağırış deputatları
Kateqoriya:Naxçıvan Muxtar Respublikası Ali Məclisinin VI çağırış deputatları
Kateqoriya:Talıbovlar